次韻謫居三適 旦起理髪
作者：李綱
朝代：宋

paragraphs: 未能運河車，上泝泥丸宫。
鬢髪忽已華，颯若冒雪松。
清晨起自理，濯此萬里風。
蕭蕭櫛齒快，淅淅氣脉通。
呼兒助千徧，緩手無怱怱。
我生本疏懶，誤墮軒冕中。
野馬就羈靮，何如霧生鬃。
握髪諒未能，散髪聊與同。
金丹變鬒色，緣合亦易逢。
逝將弄雲海，一訪安期公。